Anni Dewani se moordenaar gevonnisShrien en Anni Dewani Xolile Mngeni is Woensdag in die Wes-Kaapse hooggeregshof gevonnis vir die moord op Anni Dewani. Mngeni is lewenslange tronkstraf opgelê met 15 jaar vir roof met verswarende omstandighede en vyf jaar vir die besit van ‘n ongelisensieerde vuurwapen en ammunisie wat gelyklopend uitgedien sal word. Regter Robert Henney het hom verlede week aan die klagtes skuldig bevind. Dewani (28) is op 13 November 2010 in Gugulethu in Kaapstad in ‘n beweerde kaping tydens haar wittebrood in Suid-Afrika doodgeskiet. Haar liggaam is die volgende dag opgespoor. Haar man, Shrien, word tans by ‘n psigiatriese hospitaal in Londen vir depressie en post-traumatiese stressindroom behandel. Sy uitleweringsbevel is in Maart weens sy geestelike toestand uitgestel en ‘n regter het Maandag bevind dat dit nog ‘n paar maande lank kan duur voordat hy herstel. Die saak is tot 11 April 2013 uitgestel om te bepaal of hy toerekenbaar is om verhoor te word.